Predkladacia správa

	V zmysle zákona o rozpočtových pravidlách má vláda schváliť východiská štátneho rozpočtu spravidla do konca apríla. 

	Návrh východísk štátneho rozpočtu na rok 2004 vychádza zo súčasného právneho stavu. Vzhľadom na to, že definitívna podoba viacerých reforiem (napríklad v sociálnej sfére alebo pri decentralizácii štátnej správy) nie je v súčasnosti ešte známa, ich dopady nie sú vo východiskách zakomponované.  Pritom sa predpokladá, že tieto reformy nebudú zvyšovať tlak na štátny rozpočet v ďalších fázach jeho prípravy, ale naopak, zvýšia priestor pre financovanie nových aktivít. Ten istý efekt by mali priniesť aj ďalšie opatrenia, ktoré sú v súčasnosti v štádiu prípravy (napríklad zákon o koncesionárskych poplatkoch alebo novela zákona o stavebnom sporení).  

Základným cieľom rozpočtovej politiky bude v roku 2004 zníženie deficitu verejných financií na 3,4% predpokladaného HDP. Deficit verejných financií sa tak podstatne priblíži k hranici 3% HDP, ktorá je cieľom vlády pre rok 2006. Takýto vývoj verejných financií zároveň posilní makroekonomickú stabilitu na Slovensku a umožní zdravý a udržateľný hospodársky rast.

	Súčasťou východísk štátneho rozpočtu sú i návrhy výdavkových limitov rozpočtových kapitol. Ich spracovaním sa sleduje zámer presunúť ťažiskovú časť rozpočtových prác na etapu prípravy a schvaľovania východísk štátneho rozpočtu. Limity sú vo východiskách navrhované tak, aby umožnili fungovanie rozpočtových kapitol a plnenie ich základných funkcií, pričom vytvárajú len obmedzený priestor na nové aktivity. Tie by mali byť financované najmä z fondov EÚ a z dodatočných zdrojov štátneho rozpočtu, ktorých objem bude závisieť predovšetkým od výsledkov pripravovaných reforiem a iných opatrení zameraných na znižovanie verejných výdavkov.  

Rozdeľovanie dodatočných zdrojov na financovanie nových aktivít sa ponecháva na september, kedy bude vláda schvaľovať samotný návrh štátneho rozpočtu. Správcovia rozpočtových kapitol by mali predložiť ministerstvu financií návrhy svojich nových programov alebo projektov, ministerstvo ich spracuje a navrhne vláde spôsob ich financovania. Definitívne rozhodnutie však urobí vláda  na základe svojich priorít.

Postupy pri príprave rozpočtu na rok 2004 sú modifikované viacerými zmenami. Ide najmä o predpokladaný vstup SR do Európskej únie, pokračovanie decentralizácie a postupujúcu reformu verejných financií.